Ντριιιιν…. Ντριιιιν…..

**ΑΓΓΕΛΙΚΗ:** Γεια σου Γωγώ! Τι γίνεσαι, καλά;

**ΓΩΓΩ:** Γεια σου Αγγελική! Mια χαρά, εσύ πώς πας;

 **ΑΓΓΕΛΙΚΗ:** Όλα καλά, έλεγα, αν έχεις όρεξη, να ‘ρθεις στο σπίτι μου σήμερα το απόγευμα, για να φτιάξουμε μαζί ένα κέικ για τα γενέθλια της αδελφής μου, που είναι αύριο. Ε.. τι λές; .. Ω! μα τι λέω! Ξέχασα! Σήμερα είναι Τετάρτη και έχεις συνάντηση με την Περιβαλλοντική Ομάδα!

**ΓΩΓΩ:** Α… Όχι, δεν έχουμε συνάντηση σήμερα. Τέλος για φέτος το πρόγραμμα περιβαλλοντικής.

**ΑΓΓΕΛΙΚΗ:** Α ώστε τελειώσατε για φέτος. Και δε μου λες, επι τη ευκαιρία. Με ποιο περιβαλλοντικό θέμα ασχοληθήκατε φέτος;

**ΓΩΓΩ:** Το θέμα μας ήταν : Διατροφή – “Τρόπος ζωής και Οικολογικό Αποτύπωμα”.

**ΑΓΓΕΛΙΚΗ:** Ενδιαφέρον! Μάθατε να μαγειρεύετε τίποτα;

**ΓΩΓΩ:** Κυρίως μάθαμε τι να μαγειρεύουμε. Πώς πρέπει, δηλαδή, να τρώμε ώστε να φροντίζουμε ταυτόχρονα και εμάς και το περιβάλλον, ή αλλιώς, τι συνεπάγεται ο τρόπος διατροφής μας για το περιβάλλον και τον πλανήτη.

**ΑΓΓΕΛΙΚΗ:** Α μάλιστα! Και δηλαδή πώς γίνεται αυτό στην πράξη;

**ΓΩΓΩ:** Πολύ απλά, πρέπει να σκέφτεσαι μερικά βασικά πράγματα κάθε φορά που πας να ετοιμάσεις το φαγητό σου ή να φας κάτι πρόχειρα.

**ΑΓΓΕΛΙΚΗ:** Σαν ποια πράγματα δηλαδή;

 **ΓΩΓΩ:** Για παράδειγμα:

* Πόσα λίτρα νερού χρειάζονται για την παραγωγή της τροφής που προτιμάς;
* Τι σημασία έχουν οι ετικέτες πάνω στα τρόφιμα που αναφέρουν τα συστατικά τους;
* Πώς νομίζεις ότι τα αγαπημένα σου τρόφιμα επιδρούν στην υγεία σου;
* Πώς θα ήταν η ζωή μας χωρίς χημικά συντηρητικά στα τρόφιμα;
* Πόσο συχνά τρώμε ψάρι;
* Το κατεψυγμένο ψάρι σε ποιες θάλασσες αλιεύθηκε;
* Ποιος είναι ο μεγαλύτερος φόβος σε σχέση με γενετικά τροποποιημένα τρόφιμα;
* *Πώς θα μπορούσα να μειώσω τα τροφοχιλιόμετρα της τροφής μου;*
* Πόσο εξαρτιόμαστε από εισαγόμενα είδη τροφής;

**ΑΓΓΕΛΙΚΗ:** Μα πώς μπορείς να τα θυμάσαι όλα αυτά κάθε φορά που πεινάς;

**ΓΩΓΩ:** Eεε.. Aνάλογα με το τι σκοπεύω να φάω. Δεν τα σκέπτομαι και όλα μαζί! Για παράδειγμα..

 Όσον αφορά το κόκκινο κρέας:

**Ήξερες ότι…** Για την παραγωγή ενός κιλού κρέατος απαιτείται 5 ή 10 λίτρα νερού;

**ΑΓΓΕΛΙΚΗ:** Τόσο πολύ;

 **ΓΩΓΩ:** Ναι, και όχι μόνο αυτό, αλλά για αρκετούς ακόμα λόγους η σύγχρονη κτηνοτροφία έγινε παγκοσμίως η κύρια πηγή μόλυνσης και περιβαλλοντικής καταστροφής.

* Για την τροφή των πάσης φύσεως βοοειδών, αμνών εριφίων κλπ.. οι αγροί καλλιεργούνται με μονοκαλλιέργειες π.χ. κριθάρι, καλαμπόκι, και έτσι τα εδάφη δεν μπορούν να διατηρήσουν την γονιμότητα τους.
* Ακόμα, τεράστιες δασικές εκτάσεις μεταβάλλονται σε ερήμους, ενώ, λίμνες που προσφέρουν καταφύγιο σε ζώα και πουλιά, αποξηραίνονται για να γίνουν καλλιεργήσιμες.
* Ο υδροφόρος ορίζοντας μολύνεται επικίνδυνα από τα φυτοφάρμακα και τα πάσης φύσεως αγροχημικά για την παραγωγή ζωοτροφών.
* Τέλος, η μαζική εκτροφή ζώων και γαλακτοκομικών προϊόντων συμβάλλουν στο φαινόμενο του θερμοκηπίου, λόγω των τόνων διοξειδίου του άνθρακα και του μεθανίου που εκλύονται στην ατμόσφαιρα.

**ΑΓΓΕΛΙΚΗ:** Αν κατάλαβα καλά, δεν πρέπει να τρώμε κρέας δηλαδή;

 **ΓΩΓΩ:** Λίγο ακραίο αυτό ως λύση. Αν σου έλεγα όμως ότι: « **Μια οικογένεια 4 ατόμων μπορεί να εξοικονομήσει περίπου ΕΤΗΣΙΩΣ 470 λίτρα καυσίμων, εάν ΜΕΙΩΣΕΙ την κατανάλωση κόκκινου κρέατος σε ένα κιλό την εβδομάδα;»**

**ΑΓΓΕΛΙΚΗ:** Ναι αλλά τρώμε και άλλα πράγματα. Τι γίνεται με αυτά;

**ΓΩΓΩ:** Κοίτα, αυτό αναρωτιόμουν κι εγώ για καιρό, μέχρι που κατάλαβα ότι τα **τροφοχιλιόμετρα** κάνουν τη διαφορά.

 **ΑΓΓΕΛΙΚΗ:** Τώρα μάλιστα, τι είναι πάλι αυτό;

 **ΓΩΓΩ:** Όλα τα είδη τροφίμων έχουν οικολογικό αποτύπωμα, αλλά αυτά που το επιβαρύνουν περισσότερο είναι αυτά που μας έρχονται από πολύ μακριά. Τα εισαγόμενα τρόφιμα δηλαδή, είναι αυτά με το μεγαλύτερο κόστος για το περιβάλλον.

**ΑΓΓΕΛΙΚΗ:** Εύκολο αυτό! Προτιμάμε λοιπόν, τοπικά προϊόντα. **Παπούτσι από τον τόπο σου κι ας είν’ και μπαλωμένο;**

**ΓΩΓΩ: Ή κοτόπουλο εγχώριο κι ας είν’ κατεψυγμένο!**

Εν τέλει, είμαστε αυτό που τρώμε! Η τροφή μάς συνδέει με το περιβάλλον, αφού τρώγοντας ενσωματώνουμε το περιβάλλον στο οποίο ζούμε. Πάντως ενώ στις μέρες μας η οικονομική ανάπτυξη των χωρών δείχνει να έχει συνεχή άνοδο, η ανθρώπινη υγεία βρίσκεται σε διαρκή πτώση.

**ΑΓΓΕΛΙΚΗ:** Διάβασα πρόσφατα πωςη παχυσαρκία είναι η δεύτερη κατά σειρά αιτία θανάτου παγκοσμίως!

**ΓΩΓΩ:** Οι χημικές βιομηχανίες έχουν καταφέρει τις τελευταίες δεκαετίες να διοχετεύσουν στην αγορά χιλιάδες χημικά (φυτοφάρμακα) για τις καλλιέργειες και τις ζωοτροφές με σκοπό την αύξηση της παραγωγής. Παράλληλα οι φαρμακοβιομηχανίες διοχέτευσαν αντιβιοτικά και αυξητικές ορμόνες στα ζώα, που προορίζονται για παραγωγή κρέατος και γαλακτοκομικών.

**ΑΓΓΕΛΙΚΗ:** Πού καταλήγουμε λοιπόν;

**ΓΩΓΩ:** Aυτή η πλημμύρα χημικών στο πιάτο μας συσσωρεύει τοξικές ουσίες στο ανθρώπινο σώμα κι έτσι εξηγείται η αύξηση των λεγόμενων παθήσεων της αφθονίας, όπως οι καρδιοπάθειες, ο καρκίνος και ο διαβήτης.

Η νέα τάση της εποχής είναι **τα βιολογικά τρόφιμα**, επειδή είναι απαλλαγμένα από φυτοφάρμακα, χημικά λιπάσματα και συντηρητικά. Μια άλλη ιδέα, όμως, είναι και τα αμφιλεγόμενα **γενετικά τροποποιημένα** προϊόντα.

**ΑΓΓΕΛΙΚΗ:** Α! Αλήθεια, ποια είναι η γνώμη σου για τα μεταλλαγμένα τρόφιμα;

**ΓΩΓΩ:** Aγγελική μου, αν και νομίζω πως αυτό είναι ένα θέμα που με απασχολεί και με προβληματίζει ακόμη, θα σου απαντήσω με ένα νέο ερώτημα: **« Ποιος ωφελείται από τις καλλιέργειες Μεταλλαγμένων στην αγροτική παραγωγή;** Οι πεινασμένοι του κόσμου; οι καταναλωτές; ή οι εταιρείες παραγωγής μεταλλαγμένων; που συνήθως παράγουν οι ίδιες και φυτοφάρμακα;

 **Όλα δείχνουν ότι ως τώρα έχουν ωφεληθεί κυρίως οι εταιρείες.**

**Αγγελική μου**, είμαι σίγουρη ότι έχεις κουραστεί απ΄ όλα αυτά, αλλά θυμήσου μόνο αυτά, κάθε φορά που ετοιμάζεσαι να φας, το φαγητό σου:

* Προστατεύει τους φυσικούς πόρους;
* Παρασκευάζεται από τοπικά προϊόντα;
* Συνεισφέρει στη μείωση ανεργίας και φτώχειας;
* Είναι φτιαγμένο ώστε να μη βλάπτει την υγεία μας;

**ΑΓΓΕΛΙΚΗ:**  Αναρωτιέμαι, μήπως τελικά όλα αυτά είναι μάταια; Όταν το μέλλον μας είναι αβέβαιο, όταν υπάρχει τόση ανεργία, όταν όλα γύρω δείχνουν ψεύτικα, αξίζει να προσέξουμε το… πιάτο μας;

**ΓΩΓΩ:** Αχ…Νομίζω ότι αυτό είναι ένα πολύ σημαντικό ερώτημα, που αφορά όλους μας!

 **ΑΓΓΕΛΙΚΗ:** Τι λες τελικά για εκείνο το κέικ; Θα το φτιάξουμε;

 **ΓΩΓΩ:** Σίγουρα, μόνο να βρούμε βιολογικό αλεύρι και ντόπια αυγά, αν συμφωνείς κι εσύ!

**ΑΓΓΕΛΙΚΗ:** Μμμ… Εντάξει, σε περιμένω λοιπόν….